Прва и једина битка обалске оклопњаче Норге одиграла се 9. априла 1940, у првим часовима немачке инвазије на Норвешку. Иако безнадежно застареле у време Другог светског рата, норвешке оклопњаче Норге и Еидсволд су се у Офотфјорду супротставиле флотили од 10 немачких разарача, који су у зору 9. априла, по снежној мећави, превозили десант на Нарвик. Оклопњача Еидсволд је препречила пут нападачу и испалила хитац упозорења. Пошто је примила немачку делегацију, одбила је да се преда и потопљена је торпедима немачких разарача из непосредне близине (са удаљености од 200-700 м), не стигавши да отвори ватру. Дубље у фјорду, оклопњача Норге стигла је да отвори ватру, али је и она потопљена торпедима немачких разарача у неравној борби од свега неколико минута. Погинуло је 287 норвешких морнара, без губитака са немачке стране.